लोमन्थाङमा भदौ ३० मा गल्फ
विश्वकै अग्लो दाबी गरिएको मुस्ताङ गल्फ कोर्समा दोस्रो गल्फ च्यालेन्ज हुने भएको छ । मुस्ताङको लोमन्थाङ गाउँपालिकाले ४ हजार ६ सय ४५ मिटर उचाइमा रहेको लोवथाङमा भदौ ३० मा एमेच्योर गल्फ प्रतियोगिता हुने भएको हो ।
पोखरा — विश्वकै अग्लो दाबी गरिएको मुस्ताङ गल्फ कोर्समा दोस्रो गल्फ च्यालेन्ज हुने भएको छ । मुस्ताङको लोमन्थाङ गाउँपालिकाले ४ हजार ६ सय ४५ मिटर उचाइमा रहेको लोवथाङमा भदौ ३० मा एमेच्योर गल्फ प्रतियोगिता हुने भएको हो ।उपल्लो मुस्ताङको लोमन्थाङबाट १२ किलोमिटर उत्तर–पश्चिममा रहेको लोवथाङमा गत वर्ष पहिलो गल्फ च्यालेन्ज गरेर सफल परीक्षण भएको थियो । गण्डकी प्रदेश गल्फ संघका संयोजक इन्द्रधारा विष्टले गत वर्षको प्रतियोगिताले विश्वका गल्फप्रेमीको ध्यान खिचेकाले यस वर्ष पुनः आयोजना गर्न लागेको बताए । पोखरामा बुधबार आयोजित पत्रकार सम्मेलनमा उनले विश्वकै उच्च गल्फ कोर्सको रूपमा गिनिज बुक अफ वर्ल्ड रेकर्ड्समा नाम लेखाउन प्रतियोगिताले सहयोग पुर्‍याउने उल्लेख गरे । हालसम्म भारतको पूर्वी सिक्किममा ३ हजार ९ सय ७० मिटर उचाइमा रहेको याक गल्फ कोर्सको नाममा यो कीर्तिमान छ ।उनका अनुसार प्रतियोगितामा पोखरा, काठमाडौं, धरान, बुटवललगायत सहरका ४० खेलाडी सहभागी हुनेछन् । त्यसमा ४ महिला खेलाडी छन् । ‘यसवर्ष राष्ट्रिय खेलाडीमा सीमित यो प्रतियोगिता आगामी वर्षमा विदेशी खेलाडीले भाग हुने विश्वास लिएका छौं,’ उनले भने, ‘गल्फ च्यालेन्जले गल्फ पर्यटनलाई आकर्षित गर्ने र देशको पर्यटन उद्योगमा नयाँ आयाम थप्ने अपेक्षा गरिएको छ ।’एमेच्योर गल्फर भुवन गुरुङले इभेन्टमा ९ होलमा ३/४ ह्यान्डिक्यापसहित स्टेबल फोर्डका आधारमा खेलाइने बताए । होल इन वान विजेताले पुरस्कारस्वरुप घोडा पाउने छन् । घोडा लैजान नचाहेमा एक लाख रुपैयाँ दिइने छ । उपविजेता, महिला विजेता, वेस्ट ग्रस, क्लोजेस्ट टु द पिन, लङ्गेस्ट ड्राइभ र मोस्ट बर्डिजलाई पुरस्कारको व्यवस्था गरिएको छ । गत वर्ष श्याम तामाङ विजेता बनेका थिए । अर्को संस्करणमा अन्तर्राष्ट्रिय खेलाडीलाई सहभागी गराउन पहल गरिने गुरुङले बताए ।